
Az algoritmikus gondolkodás fejlesztése olvasás órán - A Bee-Bot használatának hatásai

Kulcsszavak: algoritmikus gondolkodás; Bee-Bot, olvasásóra; szövegfeldolgozás; IKT eszközök az oktatásban
Kutatásunk témája az algoritmikus gondolkodás fejlesztése alsó tagozaton, olvasásórán. Célunk, hogy feltárjuk az IKT-eszközök közül a Bee-Bot hatását a gyermekek algoritmikus gondolkodásának fejlesztésében a szövegfeldolgozás során. Vizsgáljuk, hogyan járul hozzá a padlórobot a gyermekek mesei szöveggel való kapcsolódásához, kiemelten az algoritmikus gondolkodás fejlesztéséhez. Ezt a fajta gondolkodásmódot ugyanis nemcsak matematika- vagy digitális kultúra órán lehetséges elsajátítani, hanem éppen úgy jelen van a komplex szövegek feldolgozásának folyamatában is a szöveg struktúrájának megértéséhez kapcsolódóan.
A pályamű egy kísérleti órára épül, amelyet egy Bee-Botot használó és egy kontrollosztálynál tartottunk Tompa Mihály: A pitypang meséje c. mese feldolgozásával. A gyermekek ugyanazon történet feldolgozását különböző eszközhasználattal végezték, így kutatásunk részeként összehasonlítottuk többek között tanórai bevonódásukat, reakcióikat, a társaik és a tanítójuk irányában való kapcsolódásukat, kitartó készségüket.
Mindezen túl az órákat követően mértük a tanulók eredményességét a feldolgozott mese tartalmához kapcsolódó feladatlap segítségével írásban. Rákérdeztünk többek között a mese legfőbb információelemei között annak helyszínére, továbbá szövegelemek összerendezését kértük a gyermekektől a mese szereplőinek bizonyos mesei tartalmakkal való társítása által. Hiányzó elem kiegészítésén, illetve meglévő elemek sorba rendezési feladatán keresztül célzottan is érintettük az algoritmikus gondolkodás eredményességét. Mindezeken túl a szövegfeldolgozás további személyes jellegzetességeinek megvizsgálásához, értelmező és érzelmi kapcsolódások azonosításához egyes gyermekek szóban is megosztották gondolataikat, amely válaszokat ugyancsak rögzítettünk, elemeztünk.
Mindezek alapján a kutatásunk eredményei megerősítették: a Bee-Bot játékos, interaktív módon járul hozzá a diákok tanórai bevonódásához, annak tartalma így könnyebben feldolgozható számukra. Eredményünk alátámasztotta továbbá, hogy a Bee-bot alkalmazása segítséget jelent a szövegelemek és azok rendjének elsajátítása során, ezáltal javítja a tanulók szövegértését, fejleszti az algoritmikus gondolkodását, összességében pedig támogatja a felfedező tanulást.
Hosszú távú célunk, hogy a kutatásunkat tovább folytassuk, és vizsgáljuk a Bee-Bot hatásmechanizmusát a tanulási folyamat további sajátosságaira vonatkozóan.



